
Egérdinamika-alapú bot detektálás

A botok detektálását egyre nagyobb figyelem övezi napjainkban, hiszen az automatizált feladatok elvégzésén túl számos kárt okoznak. Habár a támadások kivédése érdekében egyre több aspektusból vizsgálják a botok jelenlétét, ez egy komplex folyamatnak számít, hiszen a legmodernebb botok már az emberi viselkedés utánzását is megcélozzák.
Dolgozatomban a botok emberszerű viselkedését vizsgálom különböző módszerekkel generált egérmozgások szempontjából. Bézier görbék különbözően paraméterezett változataival, illetve egy idősorokra szakosodott generatív ellenséges hálózat (TimeGAN) segítségével szintetikus adathalmazokat generáltam. A nyers adathalmazokon jellemzőkinyerést hajtottam végre, mely összesen 29 jellemzőt eredményezett.
Rendelkezésemre állt a Sapimouse adathalmaz, amely 120 felhasználó egérdinamikai adatait tartalmazza. Ezt az adathalmazt, illetve a szintetikus adathalmazokat felhasználva mértem különböző detektorok teljesítményét. A legjobban teljesítő detektor, mely a legsikeresebbnek bizonyult a generált és valós emberi egérmozgások elkülönítésében az LOF lett, 1 egérmozgás alapján 0.81 fölötti, 10 egérmozgás esetében pedig 0.96 fölötti AUC (Area Under the ROC Curve) értékekkel.
A kutatási részt egy szoftver elkészítése követte, mely szemlélteti az egyetlen egérmozgáson alapuló bot detektálást.



